Martin Raguž

**Martin Raguž** je bosanskohercegovački političar, predsjednik HDZ-a 1990 i zastupnik u Domu naroda Bosne i Hercegovine.

## Biografija 
### Mladost 
Raguž je iz porodice Ivana i Mare u Stocu gdje je završio osnovnu školu i gimnaziju maturiravši 1975. Nakon toga upisao se na Fakultet političkih nauka u Zagrebu gdje je diplomirao 1980. Nakon završetka fakulteta bio je angažiran kao stručni saradnik u tadašnjoj omladinskoj organizaciji, a kasnije se zaposlio u Skupštini općine Stolac, također kao stručni saradnik.

### Rat u Bosni i Hercegovini 
Raguž se politički prvi put angažira u vrijeme Općih izbora u SR Bosni i Hercegovini 1990. godine. Bio je jedan od osnivača Liberalno demokratske stranke BiH,, nasljednice Saveza socijalističke omladine Bosne i Hercegovine (SSO BiH)

U vrijeme izbora kandidirao se za hrvatskog člana Predsjedništva SR BiH kao kandidat Liberalno demokratske stranke BiH, Od ukupno sedam hrvatskih kandidata, Raguž je završio posljednji s osvojenih 130.428 (5.90%) glasova, a u Predsjedništvo su izabrani Stjepan Kljujić i Franjo Boras iz HDZ-a BiH.

Početkom rata u Bosni i Hercegovini 1992, Raguž je imenovan ministrom za rad i socijalnu politiku u Vladi Republike BiH gdje je djelovao u opkoljenom Sarajevu. U to vrijeme njegovo ministarstvo uspjelo je uspostaviti humanitarni sistem u Sarajevu i okolini. Početkom Bošnjačko-hrvatskog sukoba pristupio je u HDZ BiH te je prihvatio poziv Vlade Hrvatske republike Herceg-Bosne da pomogne u popravljanju humanitarnog stanja, stabilizaciji prilika i razvoju humanitarnog sistema u Herceg-Bosni. Na tom položaju ostao je sve do 1994, kada je osnovano Ministarstvo za izbjeglice i socijalna pitanja Vlade Federacije BiH, Između 1999, pa sve do imenovanja za predsjedavajućeg Vijeća ministara BiH 2000. bio je ministar za ljudska prava i izbjeglice u federalnoj vladi Edhema Bičakčića.

### HDZ 1990 
Raguž je 2006. postao član HDZ-a 1990. Na općim izborima 2010. bio je kandidat za hrvatskog člana Predsjedništva BiH u koaliciji HDZ-a 1990 i HSP-a BiH. U vrijeme kampanje potpisao je inicijativu za Rekom, koja promovira izjednačavanje zločina u bivšoj Jugoslaviji te tezu o građanskom ratu u Hrvatskoj, odbacujući agresiju. Tu inicijativu potpisali su, između ostalih, i Željko Komšić, Žarko Puhovski te Vojislav Stanimirović. Međutim, Raguž nije uspio dobiti izbore. Pobijedio je Željko Komšić iz SDP-a, a iza njega je druga bila Borjana Krišto iz HDZ-a BiH. Raguž je osvojio 60.266 (10,84%) glasova i završio je treći.

Od predsjednika stranke Bože Ljubića počeo se udaljavati 2013. Najavio je da će se takmičiti za mjesto predsjednika HDZ-a 1990 na Četvrtom saboru stranke, koji je održan u maju 2013. Oko sebe je okupio vodstvo HDZ-a 1990 u Srednjobosanskog kantona.

## Reference 
## Literatura 
* Dragan Čović; Slavica Karačić; Niko Lozančić; Borjana Krišto; Zdenko Ćosić; Davor Čordaš; Mario Grgić; Rade Bošnjak; Marinko Čavara: Dvadeset godina Hrvatske demokratske zajednice Bosne i Hercegovine 1990. - 2010. Hrvatska demokratska zajednica Bosne i Hercegovine, Mostar, 2010. 
* Mirjana Kasapović: "*Bosnia and Herzegovina*", *Elections in Europe: A data handbook*, Nomos, Baden-Baden, 2010. 
* Tomo Šimić: "Dokumenti Predsjedništva Bosne i Hercegovine 1991. - 1994.", *National Security and the Future*, br. 1-2, Udruga svetog Jurja, Zagreb, 2006.

Kategorija:Bosanskohercegovački političari
Kategorija:Političari Hrvatske demokratske zajednice 1990
Kategorija:Političari Liberalno demokratske stranke Bosne i Hercegovine
Kategorija:Političari Hrvatske demokratske zajednice Bosne i Hercegovine
Kategorija:Bosanskohercegovački ministri za ljudska prava i izbjeglice
Kategorija:Biografije, Stolac
Kategorija:Rođeni 1958.
Kategorija:Živi ljudi
Kategorija:Političari Federacije Bosne i Hercegovine
Kategorija:Predsjedavajući Vijeća ministara Bosne i Hercegovine